เล็งแก้ปัญหาสลากฯปลอม ลงบาร์โค้ดในเว็บให้ตรวจ
สำนักงานสลากฯ เล็งเพิ่มเลข 16 หลักใต้บาร์โค้ด ใส่ลงเว็บไซต์ใช้ตรวจโกงมิจฉาชีพ
16 ม.ค. 2558

สำนักงานสลากฯ เล็งเพิ่มเลข 16 หลักใต้บาร์โค้ด ใส่ลงเว็บไซต์ใช้ตรวจโกงมิจฉาชีพ
นายสมชัย สัจจพงษ์ อธิบดีกรมศุลกากร ในฐานะประธานกรรมการสลากกินแบ่งรัฐบาล เปิดเผยว่า ในการประชุมคณะกรรมการสลากฯ วันที่ 23 ม.ค. 2558 นี้ จะสอบถามข้อเท็จจริงกรณีสลากกินแบ่งรัฐบาล (ลอตเตอรี่) ปลอม ที่ระบาดอยู่ในขณะนี้ ว่าจะมีต้นตอของปัญหา และสำนักงานจะมีแนวทางการแก้ไขปัญหาอย่างไร รวมถึงการพิมพ์สลากเกิน จากปัจจุบันที่ต้องพิมพ์จำนวนงวดละ 74 ล้านฉบับ ว่ามีเจ้าหน้าที่ในสำนักงานเข้าไปเกี่ยวข้องอยู่ด้วยหรือไม่ ซึ่งหากไม่สามารถให้คำตอบได้ ก็จะต้องมีการตั้งคณะกรรมการสอบสวนข้อเท็จจริงทั้งสองกรณีทั้งนี้ จากการสอบถามอย่างไม่เป็นทางการไม่มีใครตอบเรื่องนี้ได้ ดังนั้นในการประชุมฝ่ายจัดการจะต้องชี้แจงเรื่องนี้ให้ได้ทั้งหมด ที่ผ่านมามีการร้องเรียนปัญหาดังกล่าวในสังคมวงกว้าง แต่ผู้ที่ไปชี้แจงข้อมูลกับประชาชน ไม่สามารถให้คำตอบได้ว่ากระบวนการพิมพ์สลากกระบวนการตรวจสอบสลากในแต่ละงวดเป็นอย่างไร ทำให้สำนักงานสลากฯ ไม่เกิดความโปร่งใส แต่ที่ผ่านมาสำนักงานสลากฯ เคยตรวจพบว่า มีแก๊งมิจฉาชีพทำการปลอมสลากได้เหมือนถึง 100%
นอกจากนี้ ในการประชุมจะมีการหารือเรื่องการแก้ไข พ.ร.บ.สลากฯ รอบสุดท้าย ก่อนเสนอให้กระทรวงการคลังพิจารณาภายในเดือน ม.ค.นี้ หลังจากนั้นจะนำมาหารือกับ ม.ร.ว.ปรีดิยาธร เทวกุล รองนายกฯ หากได้รับการเห็นชอบ คาดว่ากระบวนการแก้ไขกฎหมายจะแล้วเสร็จและประกาศใช้ได้หลังจากเดือน ต.ค. 2558 โดยระหว่างนี้ได้สั่งการให้ฝ่ายจัดการไปทำแผนปฏิรูปสลากฯ เพื่อแก้ไขปัญหาสลากเกินราคา แนวทางที่ดำเนินการไปแล้วจะปรับปรุงอย่างไร มีแนวทางใหม่อย่างไร
สำนักงานสลากฯ เตรียมเพิ่มวิธีการตรวจรางวัล โดยจะมีการประกาศตัวเลข 16 หลักใต้เครื่องหมายบาร์โค้ด ประกาศลงในเว็บไซต์ เพื่อให้ผู้ที่ถูกรางวัลและผู้ที่รับซื้อสลากสามารถกรอกเลข 16 หลักใต้บาร์โค้ด เป็นการตรวจสอบความถูกต้องอีกทางหนึ่ง